BG Официален вестник на Европейския съюз L 138/110

РЕШЕНИЕ ЗА ИЗПЪЛНЕНИЕ НА КОМИСИЯТА

от 12 май 2014 година

за прекратяване на антидъмпинговата процедура по отношение на вноса на агломератен камък с произход от Китайската народна република

(2014/272/ЕС)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 1225/2009 на Съвета от 30 ноември 2009 г.за защита срещу дъмпингов внос от страни, които не са членки на Европейската общност (1) („основния регламент“), и по-специално член 9, параграф 2 от него,

като има предвид, че:

A. ПРОЦЕДУРА

ЗАПОЧВАНЕ НА ПРОЦЕДУРАТА

(1) През юни 2013 г. Европейската комисия („Комисията“) започна антидъмпингова процедура по отношение на вноса на агломератен камък с произход от Китайската народна република и публикува известие за започването ѝ в Официален вестник на Европейския съюз (2).

(2) Процедурата бе започната вследствие на жалба, подадена на 14 май 2013 г. от A.St.A Europe („жалбоподателя“) от името на производители от Съюза, които представляват над 25 % от общото производство на Съюза на агломератен камък.

(3) Жалбата съдържаше prima facie доказателства за дъмпинг на въпросния продукт и за произтичаща от това съществена вреда, които бяха достатъчни, за да дадат основание за започването на процедура.

(4) Комисията уведоми за започването на процедурата жалбоподателя, другите известни производители от Съюза, сдружението на производители от Съюза, известните производители износители в Китайската народна република (КНР), представителите на КНР, известните вносители, известните производители в Съюза на суровини и оборудване за производството на агломератен камък, известните ползватели, сдружението на производителите на суровини и сдружения на ползватели и потребители и им изпрати въпросници. На заинтересованите страни бе предоставена възможност да изложат становищата си в писмен вид и да поискат изслушване в срока, посочен в известието за започване на процедурата.

(5) Жалбоподателят, други производители от Съюза, производителите износители в КНР, вносители и потребители изложиха становищата си. На всички заинтересовани страни, които поискаха да бъдат изслушани и приведоха състоятелни аргументи в подкрепа на искането си, беше предоставена такава възможност.

Б. ОТТЕГЛЯНЕ НА ЖАЛБАТА И ПРЕКРАТЯВАНЕ НА ПРОЦЕДУРАТА

(6) С писмо до Комисията от 18 февруари 2014 г. жалбоподателят оттегли жалбата си.

(7) В съответствие с член 9, параграф 1 от основния регламент при оттегляне на жалба процедурата може да бъде прекратена, освен когато прекратяването не е в интерес на Съюза.

(8) При разследването не бяха констатирани съображения, които да сочат, че такова прекратяване не би било в интерес на Съюза. Поради това Комисията счита, че настоящата процедура следва да бъде прекратена. Заинтересованите страни бяха съответно информирани и им беше предоставена възможност да изразят мнението си. Не бяха получени обаче никакви коментари.

(9) Поради това Комисията стига до заключението, че антидъмпинговата процедура по отношение на вноса на агломератен камък с произход от КНР следва да бъде прекратена.

(10) Настоящото решение е в съответствие със становището на комитета, учреден съгласно член 15, параграф 1 от основния регламент,

ПРИЕ НАСТОЯЩОТО РЕШЕНИЕ:

Член 1

Прекратява се антидъмпинговата процедура по отношение на вноса в Съюза на плочки и други артикули с плоска повърхност, блокове и плочи от изкуствен камък, свързан със смоли, или от агломерат от камък и/или стъкло и/или огледало, свързан със смоли, с произход от Китайската народна република и понастоящем класирани в кодове по КН ex 6810 11 90, ex 6810 19 00, ex 6810 91 00, ex 6810 99 00, ex 7016 10 00, ex 7016 90 40, ex 7016 90 70 и ex 7020 00 80.

Член 2

Настоящото решение влиза в сила в деня след публикуването му в Официален вестник на Европейския съюз.

Съставено в Брюксел на 12 май 2014 година. За Комисията Председател José Manuel BARROSO

(1) ОВ L 343, 22.12.2009 г., стр. 51.

(2) ОВ C 183, 28.6.2013 г., стр. 21.